Kleinfontein-paartjie in hof oor babalykie in vlak grafArgieffoto Die paartjie wat in hegtenis geneem is nadat die lykie van ŉ baba in ŉ vlak graf in die woonwapark-gebied van die Kleinfontein-gemeenskap, oos van Pretoria, gevind is, se name is bekend gemaak nadat hulle in die hof verskyn het. Kapt. Marissa van der Merwe, woordvoerder van die Boschkop-polisiestasie, het Woensdag aan Maroela Media gesê Andrew Hellerle (29) en Marie Theron (28) het Maandag in die hof verskyn op aanklag van verberging van geboorte. “Die twee is op borgtog vrygelaat en die saak word verder ondersoek. Dit is nog nie bekend wanneer hulle weer in die hof moet verskyn nie,” het Van der Merwe gesê. Maroela Media het vroeër berig die lykie van die baba wat vermoedelik op 30 weke gebore is, is Donderdag in die graf gevind. Van der Merwe het Vrydag aan Maroela Media gesê nuwe inwoners van ŉ Wendyhuis in die woonwapark-gebied [waar mindergegoede mense woon] het die polisie ontbied weens ŉ slegte reuk wat hulle opgemerk het. “Die polisie se honde-eenheid is na die toneel ontbied en het op ŉ vlak graf, ŉ paar meter van die Wendyhuis, afgekom,” het Van der Merwe gesê. “Die liggaam van ŉ baba is in die graf aangetref. Die ma en haar vriend het voorheen in die huis gewoon. Sy beweer sy het ŉ miskraam gehad.” Maroela Media het van ŉ bron wat op die toneel was, verneem die baba se liggaam was vol maaiers.